b"\n_START_ARTICLE_\nLlet d'ametla (Mallorca)\n_START_SECTION_\nOr\xc3\xadgens\n_START_PARAGRAPH_\nL'ordre M\xc3\xadnima feia vot d'abstin\xc3\xa8ncia, eren vegetarians, solament compraven carn pels malalts o pels convidats, tampoc no podien beure llet d'origen animal. Per aix\xc3\xb2 entre els seus aliments hi havia la llet d'ametla, feta amb bessons d'ametla m\xc3\xb2lts, aigua, sucre, canyella i llimona. Els frares la bevien al llarg de l'any, sobretot en ocasi\xc3\xb3 de les festivitats m\xc3\xa9s destacades, per\xc3\xb2 hi va haver un moment en qu\xc3\xa8 el seu consum va travessar les parets conventuals i va arrelar entre la poblaci\xc3\xb3, encara que tan sols \xc3\xa9s consumida per les festes de Nadal.\n_START_SECTION_\nDifusi\xc3\xb3 popular\n_START_PARAGRAPH_\nSegons la tradici\xc3\xb3 local els dies anteriors a Nadal es posava la m\xc3\xa0quina de moldre ametles del convent a disposici\xc3\xb3 del poble i molta gent hi anava amb els seus bessons pelats a fer-la. Despr\xc3\xa9s de la desamortitzaci\xc3\xb3 i la desaparici\xc3\xb3 del convent aquesta m\xc3\xa0quina dels frares ha tengut una llarga hist\xc3\xb2ria. En l'actualitat hi ha actius a Santa Maria del Cam\xc3\xad, tan sols per Nadal, uns quatre o cinc molins. La llet d'ametla t\xc3\xa9 un proc\xc3\xa9s de cocci\xc3\xb3 llarg i s'aromatitza amb sucre, canyella i llimona. Es beu calenta i mullant-hi coques de patata.\n_START_SECTION_\nEl mol\xc3\xad dels frares\n_START_PARAGRAPH_\nPer b\xc3\xa9 que hi ha diverses versions, es creu que el mol\xc3\xad originari dels frares va ser instal\xc2\xb7lat a la botiga de Can Moranta l'any 1873 i hi va estar fins al 1909. En desapar\xc3\xa8ixer la botiga passa a ca na Mates, una altra botiga de la Pla\xc3\xa7a de la Vila. De ca na Mates va passar per diversos llocs fins que va anar a parar a mans del pintor Richt Miller. En diverses ocasions el pintor havia manifestat la seva intenci\xc3\xb3 de fer que la m\xc3\xa0quina pass\xc3\xa0s al poble, per aix\xc3\xb2 a la seva mort l'Ajuntament la va poder adquirir als hereus i ara es troba exposada a la Casa de la Vila.\n_START_SECTION_\nLocalitats i nuclis de poblaci\xc3\xb3 que en fan\n_START_PARAGRAPH_\nLa tradici\xc3\xb3 local santamariera es va expandir pels pobles ve\xc3\xafnats. En l'actualitat les localitats de Mallorca i barriades de Ciutat que per Nadal elaboren llet d'ametla s\xc3\xb3n: P\xc3\xb2rtol, Santa Eug\xc3\xa8nia, sa Cabaneta, Pla de na Tesa, Pont d'Inca, es Viver, sa Indioteria i Son Ferriol.\n_START_SECTION_\nRecepta\n_START_PARAGRAPH_\nDespr\xc3\xa9s de moldre un quilogram d'ametla crua i pelada, cosa que far\xc3\xa0 el moliner afegint-hi uns sis litres d'aigua, dins una olla de fang, destinada nom\xc3\xa9s a aquest \xc3\xbas, es posa a coure a foc lent i en comen\xc3\xa7ar a bullir s'hi afegeixen 1,250 quilograms de sucre dilu\xc3\xaft abans, una clovella de llimona i dos bocins de canyella en floc. El temps d cocci\xc3\xb3 \xc3\xa9s dunes dues hores i mitja. S'ha de remenar de manera cont\xc3\xadnua, amb cura d'evitar que es cremi la llet."